V mesecu septembru smo v 1. razredu osnovne šole dr. Antona Trstenjaka Negova začeli s posebno dejavnostjo – potovanjem bralnega nahrbtnika. Ta naš projekt je bil zasnovan v okviru Nacionalnega meseca skupnega branja, z namenom spodbujanja skupnega branja, družinskega druženja ter ustvarjanja posebnih spominov ob knjigah.

Bralni nahrbtnik, ki vsebuje izbrano knjigo in bralni dnevnik, je vsak ponedeljek zjutraj začel svoje tedensko potovanje iz razreda k enemu od učencev. Ob koncu tedna se je ponovno vrnil v razred, poln novih zgodb, vtisov in ustvarjalnosti.

V bralni dnevnik so otroci in njihove družine prispevali zapise svojih doživetij, risbe prizorov iz prebranih knjig, fotografije skupnih trenutkov ter svoje vtise o knjigah. Na ta način je nahrbtnik postal ne le zbirka knjig, temveč tudi neprecenljiv arhiv družinske ustvarjalnosti in povezovanja.

Otroci so skupaj s starši in sorojenci raziskovali svet zgodb, se pogovarjali o prebranem in skupaj preživljali kakovosten čas. Ta izkušnja je vsem udeleženim prinesla veliko veselja, zabave in dragocenih trenutkov.
Bralni nahrbtnik je v septembru uspešno zaživel svojo nalogo. Njegovo potovanje od hiše do hiše je bilo prežeto z radovednostjo, sodelovanjem in ljubeznijo do knjig. Nadaljnje potovanje nahrbtnika bo zagotovo prineslo še več lepih trenutkov ter poglobilo ljubezen do branja in skupnega preživljanja časa.

Hvaležni smo vsem staršem in učencem za sodelovanje, ustvarjalnost ter čas, ki ste ga namenili skupnemu branju. Naj bralni nahrbtnik še naprej širi radost, znanje in toplino v naše domove in srca.

Zapisala učiteljica 1.razreda, Mateja Vodenik Pangeršič, OŠ dr. Antona Trstenjaka Negova